Werkloosheid, hoë lewenskoste kan lei tot rampArgieffoto (Foto: Tanja Mason/Pixabay) Die vakbond Uasa is bekommerd dat die hoë werkloosheidsyfer, mense se krimpende inkomste en lewenskoste wat maandeliks styg eindelik op ŉ ramp gaan afstuur. Statistieke Suid-Afrika (Stats SA) het Dinsdag aangekondig dat ŉ 0,8% daling in die land se werkloosheidsyfer in die eerste kwartaal van 2022 aangemeld is. Die nuus dat die werkloosheidsyfer nou op 34,5% staan is verwelkom, maar op dieselfde dag is aangekondig dat die prys van brandstof skerp styg. Syfers wys ook dat kosinflasie in Mei met 6,3% gestyg het. Weens die negatiewe ekonomiese situasie op tuisbodem en wêreldwyd gaan dit na verwagting net verder toeneem. “ŉ Hoë werkloosheidsyfer, die brandstofkrisis, stygings in die verbruikersprysindeks en die prima-uitleenkoers wat eindelik tot die algehele stygings in kospryse gelei het, kan binnekort rampspoedig wees,” waarsku Abigail Moyo, woordvoerder van Uasa. “Uasa-lede en gesinne se besteebare inkomste krimp terwyl hulle gedwing word om vir hul werklose familielede te voorsien. Die huidige stand van sake kan tot niks anders as ŉ plofbare situasie van ontevredenheid lei nie.” Moyo sê erger nog is dat dit jong mense is wat sonder werk sit. Volgens StatSA is werkloosheid die hoogste onder diegene tussen die ouderdom van 15 en 24 jaar (63,9%), en mense tussen 25 en 34 jaar (42,1%). “Jong mense is die toekoms van ons land en behoort ons ekonomiese dryfvere te wees. Daarom is dit ontnugterend dat die aantal mense wat nie werk nie en ook nie onderwys of opleiding ontvang (NEET) nie, met 4,6% gestyg het tot 3,8 miljoen,” sê sy. Volgens Moyo het Uasa herhaaldelik, maar vergeefs, ŉ beroep op die regering gedoem om stappe te doen om die werkloosheidsramp op te los. “As daar nie dringend opgetree word nie, sal werkers en hul gesinne selfs verder in armoede verval.” Uasa het egter ŉ beroep op Suid-Afrikaners gedoen om in te spring en hulself uit die ellendige situasie te red. “Nou is die tyd om ekstra inkomste te skep deur sogenaamde “side-hustles” en elke moontlike vaardigheid te benut. Werksoekers moenie ontmoedig word nie, maar eerder voortgaan om werk te soek en staat- en private finansieringsgeleenthede vir kleinsake-ondernemings te ondersoek,” sê Moyo. “Laat ons nie sit en wag vir die regering alleen om ons ellende op te los nie. Ons moet almal ŉ rol speel.”